RO Jurnalul Oficial al Uniunii Europene L 139/28

DECIZIA COMISIEI

din 25 mai 2007

privind neincluderea tiodicarbului în anexa I la Directiva 91/414/CEE a Consiliului și retragerea autorizațiilor pentru produsele fitosanitare care conțin această substanță

[notificată cu numărul C(2007) 2165]

(Text cu relevanță pentru SEE)

(2007/366/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) al patrulea paragraf,

întrucât:

(1) Articolul 8 alineatul (2) din Directiva 91/414/CEE prevede că un stat membru are posibilitatea, pe parcursul unei perioade de 12 ani de la notificarea directivei respective, de a autoriza introducerea pe piață a produselor fitosanitare care conțin substanțe active neenumerate în anexa I la directiva respectivă și care există deja pe piață de o perioadă de doi ani de la data notificării, în acest timp substanțele respective fiind examinate treptat în cadrul unui program de lucru.

(2) Regulamentele (CE) nr. 451/2000 (2) și (CE) nr. 703/2001 (3) ale Comisiei stabilesc normele detaliate de aplicare a fazei a doua a programului de lucru menționat la articolul 8 alineatul (2) din Directiva 91/414/CE și o listă a substanțelor active care urmează să fie evaluate în vederea unei eventuale includeri a lor în anexa I la Directiva 91/414/CE. Această listă include tiodicarbul.

(3) Efectele tiodicarbului asupra sănătății umane și asupra mediului au fost evaluate în conformitate cu dispozițiile Regulamentelor (CE) nr. 451/2000 și (CE) nr. 703/2001 pentru o serie de utilizări propuse de autorul notificării. Pe lângă aceasta, regulamentele respective desemnează statele membre raportoare care trebuie să înainteze rapoartele de evaluare și recomandările relevante către Autoritatea Europeană pentru Siguranța Alimentară (AESA) în conformitate cu articolul 8 alineatul (1) din Regulamentul (CE) nr. 451/2000. Pentru tiodicarb statul membru raportor a fost Regatul Unit și toate informațiile relevante au fost prezentate la 19 ianuarie 2004.

(4) Raportul de evaluare a făcut obiectul unei revizuiri reciproce de către statele membre și AESA în cadrul Grupului de lucru „Evaluare” și a fost prezentat Comisiei la data de 14 decembrie 2005 sub forma unor concluzii AESA privind revizuirea reciprocă a evaluării riscului de pesticid în cazul substanței active tiodicarb (4). Acest raport a fost revizuit de către statele membre și de către Comisie în cadrul Comitetului permanent pentru lanțul alimentar și sănătatea animală și a fost finalizat la data de 14 iulie 2006 sub forma unui raport de examinare al Comisiei privind tiodicarbul.

(5) În timpul evaluării acestei substanțe active au fost identificate o serie de probleme. Evaluarea riscului legat de utilizarea ca insecticid a indicat un risc alimentar acut pentru copiii de vârstă fragedă, ca urmare a consumului de struguri de masă tratați, precum și pentru adulți, ca urmare a consumului de vin. Pe lângă aceasta, evaluarea riscului legat de utilizarea tiodicarbului pentru înlăturarea moluștelor a evidențiat lacune semnificative de date, în special în ceea ce privește expunerea operatorului și eventuala contaminare a apelor subterane, astfel că pe baza informațiilor disponibile nu a fost posibilă concluzia că tiodicarbul întrunește criteriile de includere în anexa I la Directiva 91/414/CEE.

(6) Comisia l-a invitat pe autorul notificării să prezinte observații privind rezultatele revizuirii reciproce și privind intenția acestuia de a mai solicita sau nu includerea substanței respective. Autorul notificării și-a prezentat observațiile, care au fost examinate în amănunt. Cu toate acestea, în ciuda argumentelor invocate de autorul notificării, problemele identificate nu au putut fi înlăturate, iar evaluările efectuate pe baza informațiilor furnizate și examinate în cursul întâlnirilor experților AESA nu au demonstrat că este de așteptat ca, în condițiile de utilizare propuse, produsele fitosanitare conținând tiodicarb să îndeplinească în general cerințele prevăzute în articolul 5 alineatul (1) literele (a) și (b) din Directiva 91/414/CEE.

(7) Prin urmare, tiodicarbul nu ar trebui inclus în anexa I la Directiva 91/414/CEE.

(8) Ar trebui adoptate măsuri care să garanteze că autorizațiile acordate pentru produsele fitosanitare care conțin tiodicarb sunt retrase într-un termen stabilit și nu pot fi reînnoite și că nu mai sunt acordate noi autorizații pentru aceste produse.

(9) Orice perioadă de grație acordată de un stat membru pentru eliminarea, depozitarea, introducerea pe piață și utilizarea stocurilor existente de produse fitosanitare conținând tiodicarb trebuie să nu depășească 12 luni, pentru a permite utilizarea stocurilor existente pentru o singură cultură ulterioară.

(10) Prezenta decizie nu aduce atingere niciunei acțiuni pe care o poate întreprinde ulterior Comisia cu privire la această substanță activă în cadrul Directivei 79/117/CEE a Consiliului din 21 decembrie 1978 privind interzicerea introducerii pe piață și a folosirii produselor fitosanitare care conțin anumite substanțe active (5).

(11) Prezenta decizie nu aduce atingere dreptului de a înainta o cerere, în conformitate cu dispozițiile articolului 6 alineatul (2) din Directiva 91/414/CEE, în vederea unei eventuale includeri a tiodicarbului în anexa I la această directivă.

(12) Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Tiodicarbul nu este inclus, ca substanță activă, în anexa I la Directiva 91/414/CEE.

Articolul 2

Statele membre se asigură că:

(a) autorizațiile pentru produse fitosanitare conținând tiodicarb sunt retrase până la data de 25 noiembrie 2007;

(b) autorizațiile pentru produsele fitosanitare conținând tiodicarb nu se mai acordă sau reînnoiesc începând cu data publicării prezentei decizii.

Articolul 3

Orice perioadă de grație acordată de către statele membre în conformitate cu dispozițiile articolului 4 alineatul (6) din Directiva 91/414/CEE trebuie să fie cât mai scurtă posibil și să expire până la 25 noiembrie 2008.

Articolul 4

Prezenta decizie se adresează statelor membre.

Adoptată la Bruxelles, 25 mai 2007. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată prin Directiva 2007/25/CE a Comisiei (JO L 106, 24.4.2007, p. 34).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2005) 55, 1-76, Conclusion regarding the peer review of peticide risk assessment of Thiodicarb.

(5) JO L 33, 8.2.1979, p. 36. Directivă, astfel cum a fost modificată ultima dată prin Regulamentul (CE) nr. 850/2004 al Parlamentului European și al Consiliului (JO L 158, 30.4.2004, p. 7).